b'\n_START_ARTICLE_\nBanu, Ia\xc8\x99i\n_START_SECTION_\nPozi\xc8\x9bie geografic\xc4\x83\n_START_PARAGRAPH_\nLocalitatea Banu se afl\xc4\x83 situat\xc4\x83 \xc3\xaen comuna Dume\xc8\x99ti, jude\xc8\x9bul Ia\xc8\x99i, la 1,5\xc2\xa0km sud-vest de por\xc8\x9biunea din DN28 ce leag\xc4\x83 ora\xc8\x99ele Ia\xc8\x99i \xc8\x99i Podu Iloaiei, pe coasta dealului \xc8\x99i pe partea de \xc8\x99es expus\xc4\x83 spre nord-est. \xc3\x8en trecut, satul s-a numit Cucuruzeni, deoarece \xc3\xaen zon\xc4\x83 se cultiva porumb, sau C\xc4\x83z\xc4\x83reni; numele actual provine de la titlul proprietarului satului, banul Popovici.\n_START_SECTION_\nEdificii\n_START_PARAGRAPH_\nBiserica veche a fost stricat\xc4\x83 de c\xc4\x83tre locuitorii din Cucuteni, care au luat icoanele ce ast\xc4\x83zi se afl\xc4\x83 \xc3\xaen muzeul de la M\xc4\x83n\xc4\x83stirea Golia. Biserica nou\xc4\x83 este sfin\xc8\x9bit\xc4\x83 \xc3\xaen anul 1935 de c\xc4\x83tre mitropolitul Nicodim, ajuns apoi patriarh, \xc8\x99i are ca ocrotitori pe Sf\xc3\xa2nta Cuvioas\xc4\x83 Parascheva \xc8\x99i pe Sf\xc3\xa2ntul Mare Mucenic Dimitrie Izvor\xc3\xa2torul de Mir. Zidirea acestei biserici se datoreaz\xc4\x83 venirii \xc3\xaen sat a familiei L\xc4\x83z\xc4\x83rescu din Ia\xc8\x99i, compus\xc4\x83 din trei persoane: Eduard L\xc4\x83z\xc4\x83rescu, fost deputat \xc8\x99i prefect de Ia\xc8\x99i, \xc8\x99i dou\xc4\x83 surori: Ema \xc8\x99i Mari\xc8\x9ba. Ace\xc8\x99tia s-au hot\xc4\x83r\xc3\xa2t s\xc4\x83 fac\xc4\x83, cu cheltuiala lor \xc8\x99i prin munca voluntar\xc4\x83 a s\xc4\x83tenilor, \xc8\x99coala, dispensarul, \xc8\x99oseaua \xc8\x99i biserica._NEWLINE_Biserica este \xc3\xaen plan trilobat, cu pere\xc8\x9bii din c\xc4\x83r\xc4\x83mid\xc4\x83 \xc8\x99i funda\xc8\x9bia din beton, f\xc4\x83r\xc4\x83 ornamenta\xc8\x9bii exterioare. Acoperi\xc8\x99ul urmeaz\xc4\x83 forma zidurilor \xc8\x99i are un turn \xc3\xaen form\xc4\x83 octogonal\xc4\x83 pentru clopote. \xc3\x8en exterior, plafonul boltit este construit din sc\xc3\xa2ndur\xc3\xa2 \xc8\x99i cu tencuieli. Scafasul este deschis \xc8\x99i e sprijinit pe doi st\xc3\xa2lpi de zid care sprijin\xc4\x83 \xc8\x99i turnul bisericii, \xc8\x99i are acces \xc3\xaen clopotni\xc8\x9b\xc4\x83. Construc\xc8\x9bie de tip nou, este luminoas\xc4\x83, av\xc3\xa2nd 13 ferestre. Pridvorul este deschis, sprijinit pe patru coloane de form\xc4\x83 cilindric\xc4\x83 cu arcade de sus\xc8\x9binere. Deasupra u\xc8\x99ii de intrare, pe zid, este pictat\xc4\x83 icoana Sf\xc3\xa2ntului Dimitrie. Catapeteasma este construit\xc4\x83 cu st\xc3\xa2lpi sus\xc8\x9bin\xc4\x83tori, din lemn, cu ornamenta\xc8\x9bii florale aplicate pe ea. Icoanele sunt mobile, pictate \xc3\xaen stil neobizantin, predomin\xc3\xa2nd culoarea albastru \xc8\x99i bronz, \xc8\x99i au c\xc3\xa2teva r\xc4\x83ni cauzate de evenimentele r\xc4\x83zboiului.Candelabrul din naos este bogat ornamentat._NEWLINE_A fost reparat\xc4\x83 \xc3\xaen anul 1946, dup\xc4\x83 ce un obuz a retezat turla bisericii \xc3\xaen timpul r\xc4\x83zboiului, \xc8\x99i din nou \xc3\xaen 1958. Se mai p\xc4\x83streaz\xc4\x83 \xc8\x99i ast\xc4\x83zi o Biblie, precum \xc8\x99i mai multe c\xc4\x83r\xc8\x9bi de cult cu urme de schije provenite de la acel obuz._NEWLINE_\xc3\x8entre anii 1984-2003, a fost restaurat\xc4\x83 catapeteasma, a fost consolidat\xc4\x83 clopotni\xc8\x9ba \xc8\x99i au fost executate lucr\xc4\x83ri de \xc3\xaentre\xc8\x9binere ale bisericii, at\xc3\xa2t la exterior, c\xc3\xa2t \xc8\x99i \xc3\xaen interior. Incinta cimitirului a fost dublat\xc4\x83 ca suprafa\xc8\x9b\xc4\x83. De asemenea, a fost construit\xc4\x83 \xc3\xaen curtea bisericii o cas\xc4\x83 social\xc4\x83, format\xc4\x83 din dou\xc4\x83 \xc3\xaenc\xc4\x83peri.'